CELEX: 32018D1553
Language: da
Date: 2018-10-15 00:00:00
Title: Kommissionens gennemførelsesafgørelse (EU) 2018/1553 af 15. oktober 2018 om betingelser for anerkendelse af elektroniske plantesundhedscertifikater udstedt af tredjelandes nationale plantebeskyttelsesorganisationer (meddelt under nummer C(2018) 5370) (EØS-relevant tekst.)

17.10.2018   
               
               
                  DA
               
               
                  Den Europæiske Unions Tidende
               
               
                  L 260/22
               
            
         KOMMISSIONENS GENNEMFØRELSESAFGØRELSE (EU) 2018/1553
         af 15. oktober 2018
         om betingelser for anerkendelse af elektroniske plantesundhedscertifikater udstedt af tredjelandes nationale plantebeskyttelsesorganisationer
         
            
               (meddelt under nummer C(2018) 5370)
            
         
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under hensyntagen til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 13, stk. 1, og
         ud fra følgende betragtninger:
         
                     (1)
                  
                  
                     I henhold til direktiv 2000/29/EF skal planter, planteprodukter og andre objekter opført i bilag V, del B, der kommer fra et tredjeland og bringes ind på Unionens toldområde, være ledsaget af originaleksemplaret af det krævede officielle plantesundhedscertifikat, så snart de ankommer til Unionen. Bilaget til den internationale plantebeskyttelseskonvention (»IPPC«) indeholder det krævede standardplantesundhedscertifikat.
                  
               
                     (2)
                  
                  
                     I henhold til direktiv 2000/29/EF kan elektroniske plantesundhedscertifikater anerkendes, hvis specifikke betingelser fastsat af Kommissionen er opfyldt.
                  
               
                     (3)
                  
                  
                     Traces-systemet, der er oprettet ved Kommissionens beslutning 2004/292/EF (2) i overensstemmelse med Rådets direktiv 90/425/EØF (3), er Kommissionens webbaserede værktøj til certifikatudstedelse vedrørende sundheds- og plantesundhedsmæssige krav i forbindelse med samhandel i Unionen med dyr, sæd og embryoner, fødevarer, foder og planter samt import af dyr, sæd og embryoner, fødevarer, foder og planter til Unionen. Det giver mulighed for at gennemføre hele certifikatudstedelsesprocessen elektronisk og letter udvekslingen af oplysninger mellem de relevante handelspartnere og kontrolmyndigheder.
                  
               
                     (4)
                  
                  
                     Traces-systemet giver mulighed for at uploade kopier af papirbaserede plantesundhedscertifikater udstedt af tredjelandes nationale plantebeskyttelsesorganisationer. Medlemsstaternes nationale certifikatudstedelsessystemer kan have lignende funktioner.
                  
               
                     (5)
                  
                  
                     De Forenede Nationers center for lettelse af samhandel og e-handel (»UN/CEFACT«) har udviklet tekniske standarder for forenkling af transaktionsprocesser og har således bidraget til væksten i den globale handel. Disse standarder er relevante for gennemførelsen af papirløse handelsfaciliteter og beskriver dataformaterne for informationsudveksling. Formatet eXtensible Markup Language (»XML«) er et alment anerkendt standardmeddelelsesformat til at organisere og beskrive data i dokumenter som for eksempel plantesundhedscertifikater.
                  
               
                     (6)
                  
                  
                     Overensstemmelse med UN/CEFACT-standarder og anvendelse af XML-formatet bør derfor udgøre forudsætningen for anerkendelse af elektroniske plantesundhedscertifikater i Unionen.
                  
               
                     (7)
                  
                  
                     Der er ved Europa-Parlamentets og Rådets forordning (EU) nr. 910/2014 (4) fastsat regler for tillidstjenester, ligesom der er fastsat en retlig ramme for elektroniske signaturer, elektroniske segl, elektroniske tidsstempler, elektroniske dokumenter, elektronisk registrerede leveringstjenester og certificeringstjenester til webstedsautentifikation, der er nødvendig for at skabe en vis grad af tillid til elektroniske identifikationsmidler.
                  
               
                     (8)
                  
                  
                     De nødvendige sikkerhedskrav, der skal overholdes via forskellige teknologier, er fastsat ved forordning (EU) nr. 910/2014. Der er navnlig fastsat krav til kvalificerede tillidstjenesteudbydere, der udbyder kvalificerede elektroniske signaturer og segl, og ikkekvalificerede tillidstjenesteudbydere, der udbyder avancerede elektroniske signaturer og segl. Begge typer udbydere kan entydigt identificere underskriveren eller den forseglende part.
                  
               
                     (9)
                  
                  
                     For at opretholde et passende sikkerhedsniveau for så vidt angår elektroniske identifikationsmidler og elektronisk certifikatudstedelse, for at digitalisere certifikatudstedelsesprocessen i overensstemmelse med Kommissionens meddelelse af 6. maj 2015, »En strategi for et digitalt indre marked i EU« (5) og for at harmonisere standarder på tværs af medlemsstaterne bør betingelserne for anerkendelse af elektroniske plantesundhedscertifikater opfylde de standarder, der er fastsat ved forordning (EU) nr. 910/2014, og navnlig de standarder, der er fastsat for kvalificeret elektronisk signatur, segl og tidsstempel og for avanceret elektronisk signatur og segl.
                  
               
                     (10)
                  
                  
                     For at give mulighed for en gradvis gennemførelse af denne afgørelse og for at undgå enhver afbrydelse af samhandelen bør elektroniske plantesundhedscertifikater, der opfylder de kriterier for elektronisk signatur og segl, der er fastsat ved forordning (EU) nr. 910/2014, anerkendes for en begrænset tidsperiode.
                  
               
                     (11)
                  
                  
                     Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE AFGØRELSE:
         
            Artikel 1
            Genstand
            Ved denne afgørelse fastsættes betingelserne for anerkendelse af elektroniske plantesundhedscertifikater udstedt af tredjelandes nationale plantebeskyttelsesorganisationer.
         
         
            Artikel 2
            Betingelser for anerkendelse af elektroniske plantesundhedscertifikater udstedt af tredjelandes nationale plantebeskyttelsesorganisationer
            
               1.   Et plantesundhedscertifikat, der indeholder oplysningerne i standardplantesundhedscertifikatet i bilaget til den internationale plantebeskyttelseskonvention (»IPPC«), anerkendes som et elektronisk plantesundhedscertifikat, forudsat at alle de følgende krav er overholdt:
               
                           a)
                        
                        
                           Det er udstedt af et tredjelands nationale plantebeskyttelsesorganisation i et af følgende systemer:
                           
                                       i)
                                    
                                    
                                       i Traces-systemet
                                    
                                 
                                       ii)
                                    
                                    
                                       i en medlemsstats nationale certifikatudstedelsessystem
                                    
                                 
                                       iii)
                                    
                                    
                                       via et tredjelands elektroniske certifikatudstedelsessystem, der kan dele data med Traces-systemet eller en medlemsstats nationale certifikatudstedelsessystem.
                                    
                                 
                     
                           b)
                        
                        
                           Det er baseret på UN/CEFACT-standarden og anvender XML-formatet.
                        
                     
                           c)
                        
                        
                           Det er underskrevet af den bemyndigede person med en avanceret eller en kvalificeret elektronisk signatur som defineret i artikel 3, nr. 11) og 12), i forordning (EU) nr. 910/2014.
                        
                     
                           d)
                        
                        
                           Det bærer den udstedende nationale plantebeskyttelsesorganisations avancerede eller kvalificerede elektroniske segl eller den avancerede eller kvalificerede elektroniske signatur for den retlige repræsentant for den udstedende nationale plantebeskyttelsesorganisation, jf. definitionerne i artikel 3, hhv. nr. 26) og 27), i forordning (EU) nr. 910/2014.
                        
                     
                           e)
                        
                        
                           Det anvender et kvalificeret elektronisk tidsstempel som defineret i artikel 3, nr. 34), i forordning (EU) nr. 910/2014.
                        
                     
            
               2.   Hvis det elektroniske plantesundhedscertifikat er udstedt i overensstemmelse med stk. 1, litra a), nr. iii), udformer medlemsstaterne og Kommissionen deres modtagesystem på en sådan måde, at det anerkender udvekslingen af data via den udstedende nationale plantebeskyttelsesorganisations avancerede eller kvalificerede elektroniske segl eller den avancerede eller kvalificerede elektroniske signatur for den retlige repræsentant for den udstedende nationale plantebeskyttelsesorganisation. I dette tilfælde finder den i stk. 1, litra c), omhandlede betingelse ikke anvendelse.
            
            
               3.   Uanset kravene i stk. 1, litra c) og d), og for en periode på 12 måneder, der slutter den 15. oktober 2019, anerkendes et plantesundhedscertifikat som et elektronisk plantesundhedscertifikat, hvis det er underskrevet af en bemyndiget person ved hjælp af en elektronisk signatur som defineret i artikel 3, nr. 10), i forordning (EU) nr. 910/2014, og hvis det bærer den udstedende nationale plantebeskyttelsesorganisations elektroniske segl som defineret i artikel 3, nr. 25), i forordning (EU) nr. 910/2014 eller den elektroniske signatur for den retlige repræsentant for den udstedende nationale plantebeskyttelsesorganisation.
            
         
         
            Artikel 3
            Adressater
            Denne afgørelse er rettet til medlemsstaterne.
         
         
            Udfærdiget i Bruxelles, den 15. oktober 2018.
            
               
                  På Kommissionens vegne
               
               Vytenis ANDRIUKAITIS
               
                  Medlem af Kommissionen
               
            
         
         
            (1)  EFT L 169 af 10.7.2000, s. 1.
         
            (2)  Kommissionens beslutning 2004/292/EF af 30. marts 2004 om anvendelse af Traces-systemet og om ændring af beslutning 92/486/EØF (EUT L 94 af 31.3.2004, s. 63).
         
            (3)  Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (EFT L 224 af 18.8.1990, s. 29).
         
            (4)  Europa-Parlamentets og Rådets forordning (EU) nr. 910/2014 af 23. juli 2014 om elektronisk identifikation og tillidstjenester til brug for elektroniske transaktioner på det indre marked og om ophævelse af direktiv 1999/93/EF (EUT L 257 af 28.8.2014, s. 73).
         
            (5)  COM(2015) 192 final.